Kollár, Boris, predseda NR SR (2022-02-08):
Vážené pani poslankyne, vážení páni poslanci, prosím, zaujmite miesta v sále, budeme pokračovať. Chcel by som teraz poprosiť všetkých poslancov, nakoľko bolo zariadenie obliate, vyberte si karty a ešte raz skúsime založiť, reštartovať systém. (Opäť začal zaznievať zvuk sirény, ale o niečo tichšie, počas celého prejavu predsedajúceho.) Vážené pani poslankyne, vážení páni poslanci, nakoľko došlo opätovne k narušeniu poriadku v rokovacej sále na 57. schôdzi Národnej rady, podávam v zmysle § 35 ods. 7 rokovacieho poriadku návrh, aby Národná rada rozhodla o uzavretí rozpravy. Ak tento návrh Národná rada Slovenskej republiky schváli, rozprava sa bezprostredne skončí. Prosím, prezentujme sa a hlasujeme. (Zvuk sirény začal zaznievať hlasnejšie.) (Hlasovanie.) Prítomných 79 poslancov, za 79. (Potlesk a pískanie v sále.) Uvedený návrh sme schválili. Na základe záverov poslaneckého grémia si vás dovoľujem informovať, že poslanci, ktorí boli ešte prihlásení do rozpravy, majú právo odovzdať svoj písomný prejav predsedajúcemu podľa § 35 od. 8 rokovacieho poriadku. Prosím, aby takto učinili dozajtra do 9. 2. do deviatej hodiny ráno. Ak je súčasťou vášho písomného prejavu aj pozmeňujúci alebo doplňujúci návrh, rozdá sa poslancom a spoločný spravodajca ho prečíta vo svojom vystúpení pred hlasovaním a dá sa o ňom hlasovať. Záverečné reči vrátane hlasovania sa uskutočnia zajtra o jedenástej počas 55. schôdze Národnej rady v zmysle schválenej procedúry. Vyhlasujem 57. schôdzu za skončenú. (Potlesk. Po skončení schôdze prestal zaznievať zvuk sirény.) (Rokovanie 57. schôdze NR SR sa skončilo o 21.47 hodine.) Poznámka: V súvislosti s celosvetovou pandémiou nového koronavírusu COVID-19 počas rokovania NR SR všetci účastníci (t. j. poslanci NR SR, člen vlády SR, predstaviteľ iného štátneho orgánu) mali povinnosť mať na tvári respirátor typu FFP2 a po vstupe do rokovacej sály boli povinní ošetriť si ruky dezinfekčným prostriedkom umiestneným pri dverách. (Vyhláška Úradu verejného zdravotníctva Slovenskej republiky č. 111 z 11. 03. 2021. Rozhodnutie Úradu verejného zdravotníctva Slovenskej republiky č. OLP/2680/2020 zo 17. 03. 2020.) 32 Písomné prejavy poslancov Národnej rady Slovenskej republiky, ktoré neodzneli na 57. schôdzi Národnej rady Slovenskej republiky Na 57. schôdzi Národnej rady Slovenskej republiky 
8. februára 2022 na návrh predsedu Národnej rady Slovenskej republiky Borisa Kollára Národná rada Slovenskej republiky rozhodla o uzavretí rozpravy, preto sa rozprava skončila bezprostredne po rozhodnutí Národnej rady Slovenskej republiky (§ 35 ods. 7 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov). Poslanci Národnej rady Slovenskej republiky, ktorí boli prihlásení do rozpravy a ktorých vystúpenia z uvedeného dôvodu neodzneli v rozprave, odovzdali svoj písomný prejav predsedajúcemu na základe ustanovenia § 35 ods. 8 zákona č. 350/1996 Z. z. o rokovacom poriadku, ktoré znie: „Po uzavretí rozpravy podľa odseku 7 majú poslanci, ktorí boli ešte prihlásení do rozpravy, právo odovzdať svoj písomný prejav predsedajúcemu. Písomný prejav poslanca sa zahrnie do doslovnej zápisnice o schôdzi  národnej rady (§ 41 ods. 1) s označením, že nebol prednesený ústne. Ak je súčasťou písomného prejavu aj pozmeňujúci alebo doplňujúci návrh, rozdá sa poslancom, spoločný spravodajca ho prečíta vo svojom vystúpení pred hlasovaním a dá o ňom hlasovať. Na vykonanie úkonov podľa tohto odseku vyhlási po uzavretí rozpravy predsedajúci desaťminútovú technickú prestávku.“ Písomný prejav odovzdali títo poslanci Národnej rady Slovenskej republiky: Ján Ferenčák, Marián Kéry, Peter Pellegrini, Denisa Saková, Boris Susko, Miloš Svrček. Spoločný pozmeňujúci a doplňujúci návrh odovzdali poslanci Národnej rady Slovenskej republiky Marián Kéry, Robert Fico a Vladimír Faič. 110 NÁRODNÁ RADA SLOVENSKEJ REPUBLIKY VIII. volebné obdobie 57. schôdza Národnej rady Slovenskej republiky 8. februára 2022 BOD PROGRAMU: Návrh na vyslovenie súhlasu Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických (tlač 879). PÍSOMNÝ PREJAV DO ROZPRAVY (§ 35 ods. 8 zákona č. 350/1996 Z. z. o rokovacom poriadku Národnej rady Slovenskej republiky v znení neskorších prepisov)